
הקֵייס ברהן ברוך (אורי בן ברוך), שהיה המנהיג הרוחני של ביתא ישראל, מיהר להלוויה של אחד מבני הקהילה. ההלוויה הייתה קשה ועצובה, ורבים הגיעו ממרחק רב ללוות את המת. תפקידה של משפחת הנפטר היה בין השאר לדאוג לסעודות בימי השבעה. 
לאורך כל מסע ההלוויה בחן הַקֵייס את המצב המורכב: הנפטר הותיר אחריו אלמנה וילדים קטנים, ומצבם הכלכלי היה קשה במיוחד. הוא תהה בליבו כיצד תעמוד המשפחה בהוצאות השבעה המרובות, וכיצד תדאג לסעודות לכל אותם מלווים. 
לקראת סיום ההלוויה עלה במוחו רעיון. 
עמד קייס ברוך ונשא דברים. הוא סיפר בשבחו של הנפטר וסיפר עד כמה היה אותו אדם קרוב לליבו. בדבריו הדגיש הקייס את חובתם של הנוכחים - שהנפטר היה יקר גם לליבם - לדאוג למשפחתו. 
בסיום דבריו פשט הקייס את גלימתו הצחורה, הניחה על הקרקע והכריז: "אני מבקש שלטובת המשפחה ייתן כל אחד מכם סכום כסף ככל שידו מַשֶׂגֶת." אט אט ניגשו המשתתפים, וכל אחד הניח סכום כסף על הגלימה. האחד הניח סכום פעוט, והאחר סכום גדול יותר – כל אחד ואחת כפי יכולתם. לבסוף צרר קייס ברוך את הכסף בגלימה ומסר אותה לאלמנה. 
המעשה היכה גלים, והמנהג התפשט לקהילות רבות כחלק מן הערבות הקהילתית לטובת המשפחות האבלות.

· תמונה של קייס ברהן ברוך: באדיבות המשפחה, מתוך   ויקישיתוף, CC BY-SA 3.0

